對酒
作者：白居易
朝代：唐

paragraphs: 人生一百歲，通計三萬日。
何況百歲人，人間百無一。
賢愚共零落，貴賤同埋沒。
東岱前後魂，北邙新舊骨。
復聞藥誤者，爲愛延年術。
又有憂死者，爲貪政事筆。
藥誤不得老，憂死非因疾。
誰言人最靈，知得不知失。
何如會親友，飲此杯中物。
能沃煩慮消，能陶真性出。
所以劉阮輩，終年醉兀兀。